**Google Académico** (en inglés: *Google Scholar*) é un motor de busca de Google enfocado e especializado na busca de contido e bibliografía científico-académica. O sitio indexa editoriais, bibliotecas, repositorios, bases de datos bibliográficas, entre outros; e entre os seus resultados pódense atopar citas, ligazóns a libros, artigos de revistas científicas, comunicacións e congresos, informes científico-técnicos, teses, tesiñas e arquivos depositados en repositorios.​ 

Foi lanzado ao público en versión Beta o 19 de novembro de 2005. O índice inclúe todos aqueles documentos accesibles na Web que cumpran cunha serie de requisitos técnicos.

Funcionamento
-------------

Xerarquiza os resultados usando un algoritmo similar ao que utiliza Google para as buscas xerais,​ aínda que tamén usa como sinais "o texto completo de cada artigo, o autor, a publicación na que aparece o artigo e a frecuencia coa que se citou o artigo noutra literatura académica".​ O número de citas recibidas é un factor especialmente relevante.​ Os resultados inclúen así mesmo libros técnicos, así como unha ligazón a outros artigos que citan o artigo señalado. Esta é unha ferramenta interesante para a investigación, xa que permite atopar nova información (máis actualizada) a partir dun artigo coñecido. 

Google Académico permite aos usuarios buscar copias físicas ou dixitais de artigos, xa sexa en liña ou en bibliotecas.​ As buscas de Google Académico aparecerán empregando as referencias de "artigos periodísticos completos, informes técnicos, borradores preliminares, teses, libros e outros documentos, incluíndo páxinas web selectas que se consideren contedores de 'contido académico'".​ Posto que a maior parte dos resultados de busca de Google Académico ligazan directamente a artigos de publicacións comerciais, a maior parte do tempo os usuarios só poderán acceder a un breve resumo do tema tratado no artigo, así como a pequenos fragmentos de información importante relacionada co mesmo, e posiblemente teñan que pagar un determinado importe para acceder ao artigo completo.​ Google Académico é tan sinxelo de empregar como a busca web regular de Google, especialmente coa axuda da función de "busca avanzada", que pode filtrar automaticamente os resultados de busca para mostrar unicamente os pertencentes a unha publicación ou artigo específicos. Os resultados máis relevantes para as palabras clave buscadas listaranse en primeiro lugar, segundo o ranking do autor, o número de referencias que o enlacen, e a súa relevancia respecto de outra literatura académica, así como o ranking da propia publicación na que apareza o artigo.​ 

Empregando a súa ferramenta "grupo", mostra as ligazóns dispoñibles a artigos periodísticos. Na versión de 2005, esta ferramenta fornecía ligazóns tanto a versións de artigos ás que se podía acceder mediante unha subscrición, como a versións integramente gratuítas de artigos; durante a maior parte de 2006, unicamente fornecía ligazóns ás versións dos editores. Desde decembro de 2006 proporciona ligazóns a ambas versións, tanto publicadas como de repositorios académicos de acceso libre, pero aínda non cubría aquelas publicadas en páxinas persoais de universidades. [cita requirida] O acceso ás versións arquivadas que non requiren subscrición proporcionase agora como unha ligazón a Google, onde un pode agora atopar eses artigos de acceso libre. 

A través da súa ferramenta "citado por", Google Académico proporciona acceso a resumos de artigos nos que se citase o artigo que se está consultando. É esta ferramenta en particular a que fornece índices de citas previamente só dispoñibles en Scopus e en Web of Knowledge. A través da súa función de "artigos relacionados", Google Académico presenta unha lista de artigos estreitamente relacionados, a cal se ordena primariamente por semellanza co artigo orixinal, pero tamén tendo en conta a relevancia de cada documento.​ 

A base de datos legais de Google Académico para procesos de Estados Unidos dispón de ampla información. Os usuarios poden buscar e consultar veredictos publicados dos procesos dos tribunais estatais de apelación e supremo dos Estados Unidos desde 1950, procesos dos tribunais de distritos federais de apelación, impostos e quebra desde 1923, e procesos do Tribunal Supremo dos Estados Unidos desde 1791. Google Académico inclúe citas ditos procesos a modo de ligazóns pulsables nos casos que os citan, e a lapela de "Como son Citados" permite aos avogados investigar precedentes xurídicos e as súas subsecuentes citas, así como o propio veredicto do tribunal.​ A extensión para Google Académico Legal Content Star Paginator inserta números de páxina ao estilo de Westlaw e de LexisNexis xunto co resto do texto do caso.​

Perfil de autor
---------------

Google Académico permite configurar un perfil de autor e realizar un seguimento das citas dos traballos publicados. O buscador comproba quen cita os traballos publicados por ese autor e xera gráficos de citas no seu perfil.​A medida que o buscador actualiza estes datos, tamén suxire ao autor a incorporación de coautores, mostrando esta información no perfil público. Nese perfil visualízanse ademais tres tipos de estatísticas: o total de citas recibidas, o Índice H e o Índice i10.​

Notas
-----

1. ↑  "About Google Scholar". *scholar.google.com*. Consultado o 2023-02-21.
2. ↑  "Microsoft PowerPoint - Google Scholar como herramienta de comunicacion cientifica.ppt" (PDF). *rclis*.
3. ↑  "LA REVOLUCIÓN GOOGLE SCHOLAR". *www.unebook.es* (en castelán). Consultado o 2023-02-21.
4. ↑  "Tutorial Google Académico". Consultado o 2023-02-21.
5. ↑  "About Google Scholar". *scholar.google.com*. Consultado o 2023-02-21.
6. ↑  "Google Scholar's ranking algorithm: The impact of citation counts (An empirical study)". *ieeexplore.ieee.org* (en inglés). Consultado o 2023-02-21.
7. ↑  "Received citations as a main SEO factor of Google Scholar results ranking" (PDF). *El Profesional de la Información*.
8. ↑  "Google Scholar Search Help". *scholar.google.com*. Consultado o 2023-02-21.
9. 1 2  "Google Scholar". *Journal of the Medical Library Association*.
10. ↑  "Google Scholar Search Help". *scholar.google.co.uk*. Consultado o 2023-02-21.
11. ↑  "Google Scholar Search Help". *scholar.google.co.uk*. Consultado o 2023-02-21.
12. ↑  "Exploring the scholarly neighborhood". *Official Google Blog* (en inglés). Consultado o 2023-02-21.
13. ↑  "LawyerTechReview.com is for sale". *HugeDomains* (en inglés). Consultado o 2023-02-21.
14. ↑  "Chrome Web Store - Google Scholar Legal Content Star Paginator". *web.archive.org*. 2012-03-14. Arquivado dende o orixinal o 14 de marzo de 2012. Consultado o 2023-02-21.

|  |  |
| --- | --- |
| Control de autoridades | 
* Wd: Q494817
* WorldCat
* VIAF: 832146936606613780116
* LCCN: n2016036728
* MAG: 2776132930

 |